กระทรวงสาธารณสุข เผยระยะหลังพบคนติดโควิด รวมถึงผู้สัมผัสแสดงอาการน้อย-ไม่มีอาการ แต่ทั้งหมดแพร่เชื้อได้ เตือนเที่ยวห้างฯ แน่นเสี่ยงติดโควิด-19
กระทรวงสาธารณสุข เผยระยะหลังพบคนติดโควิด รวมถึงผู้สัมผัสแสดงอาการน้อย-ไม่มีอาการ แต่ทั้งหมดแพร่เชื้อได้ เตือนเที่ยวห้างฯ แน่นเสี่ยงติดโควิด-19  นพ.อนุพงษ์ สุจริยากุล นายแพทย์ผู้ทรงคุณวุฒิ กรมควบคุมโรค กล่าวว่า สถานการณ์การติดโรคโควิด -19 ของไทยล่าสุด พบร้อยละ 50 เป็นการติดเชื้อในครอบครัว รองลงมา ร้อยละ 26 เป็นการติดเชื้อในการทำงาน ซึ่งการติดเชื้อจากที่บ้านและที่ทำงาน เกี่ยวเนื่องกับการอยู่ด้วยกัน ดังนั้น ใครออกมานอกบ้าน ถือว่ามีความเสี่ยง ซึ่งจากเมื่อวานนี้ (17 พ.ค.63) วันแรกของการผ่อนปรนกิจกรรม-กิจการ ระยะ 2 โดยหนึ่งในกิจการที่เปิดวันแรกคือห้างสรรพสินค้า ภาพที่เห็นคือคนไปเดินห้างฯ กันจำนวนมาก มีความแออัดสูงมาก ซึ่งภาพเหล่านี้ไม่ควรเกิดขึ้น โดยวันแรกของการเปิดห้างยังพอรับได้ แต่วันถัดไปจากนี้ไปทางผู้ประกอบการ ห้างฯ ต่างๆ ต้องปฏิบัติและทำตามคำแนะนำของกระทรวงสาธารณสุข เริ่มตั้งแต่การคัดกรอง ก่อนเข้าห้างฯ  มีการเว้นระยะห่าง ลดความแออัด ประชาชนที่มาใช้บริการต้องสวมหน้ากากอนามัย และล้างมือให้สะอาดอยู่เสมอ ด้านประชาชนเองควรหมั่นสังเกต หากต้องการเดินห้างฯ แต่เห็นคนแน่นก็ไม่ควรเข้าไปเสี่ยงทั้งนี้ ช่วงหลังๆ ที่ผ่านมาการพบคนที่ผลการตรวจโรคโควิด-19 ยืนยันเป็นบวก แต่กลับมีอาการน้อย หรือไม่มีอาการเลย ที่น่าสังเกต คือ ผู้สัมผัสเกี่ยวข้องก็ไม่มีอาการ แต่กลับตรวจพบเชื้อเช่นกัน ฉะนั้นการเดินห้างสรรพสินค้า ที่ผู้คนเบียดเสียดหนาแน่น ไม่มีทางรู้ได้ว่าใครบ้างที่มีเชื้อโคโรนา 2019 น่ากลัวคือคนเหล่านี้สามารถแพร่เชื้อได้ ทั้งที่ไม่แสดงอาการ